**NOVOSTI U 2020. GODINI**

**1. Visina turističke (boravišne) pristojbe**

[Zakon o turističkoj pristojbi](https://www.zakon.hr/z/2071/Zakon-o-turisti%C4%8Dkoj-pristojbi) koji je stupio na snagu 30. svibnja 2019. godine, zamijenio dosadašnji Zakon o boravišnoj pristojbi, gdje se između ostalog pojam “boravišna pristojba” mijenja u “turistička pristojba” u skladu s praksom u konkurentskim turističkim zemljama.

Iznosi zaduženja turističke pristojbe, kao i do sada, biti će vidljivi u sustavu eVisitor.

Uz napomenu da od 2020. više **nema podjele po turističkim razredima**, za područje Općine Sveta Nedelja **od 01.01.2020.** primjenjivati će se sljedeći iznosi kod naplate turističke pristojbe:

**A) Turistička pristojba za osobe koje koriste uslugu noćenja u smještajnom objektu u  
kojem se obavlja ugostiteljska djelatnost / PO OSOBI:**

– za razdoblje 1.4.-30.9. 10,00 kuna po osobi;  
– za ostalo razdoblje 7,00 kuna po osobi

**B) Za noćenje u smještajnom objektu iz skupine Kampovi (Kampovi i Kamp odmorišta) (po osobi) iznosi:**

– za razdoblje 1.4.-30.9. 8,00 kuna po osobi;  
– za ostalo razdoblje 5,00 kuna po osobi

**C) Turistička pristojba za osobe koje pružaju ugostiteljske usluge u domaćinstvu ili na  
obiteljskom poljoprivrednom gospodarstvu u godišnjem PAUŠALNOM IZNOSU**

**–** smještaj u domaćinstvu 350,00 kuna **po krevetu** godišnje,  
– smještaj na obiteljskom poljoprivrednom gospodarstvu 200,00 kuna **po krevetu** godišnje  
– smještaj u domaćinstvu u kampu i u objektu vrste kamp odmorište ili kamp odmorište–robinzonski smještaj **za svaku smještajnu jedinicu** 500,00 kuna  
– smještaj na obiteljskom poljoprivrednom gospodarstvu u kampu i u objektu vrste kamp  
odmorište ili kamp odmorište – robinzonski smještaj – **za svaku smještajnu jedinicu** 250,00 kuna

D) Turistička pristojba koju vlasnik kuće, apartmana ili stana za odmor, plaća za sebe i  
članove uže obitelji u godišnjem paušalnom iznosu iznosi / VIKENDAŠI:  
– prvi član 60,00 kuna, drugi član 60,00 kuna, svaki sljedeći član 25,00 kuna. Ukoliko plaća po noćenju, onda je 10,00 kn ( izuzetak su hrvatski državljani, državljani druge države ugovornice Ugovora o Europskom gospodarskom prostoru i Švicarske Konfederacije koji plaćaju umanjeno za 70% ukoliko se ne prijave do 15. srpnja tekuće godine).

**2. Način plaćanja turističke pristojbe za objekte u domaćinstvu**

Sukladno novom Zakonu o turističkoj pristojbi od 1.1.2020. za objekte u domaćinstvu u odnosu na 2019. godinu, u obračun iznosa godišnjeg paušalnog iznosa TP, osim glavnih kreveta, ulaze i pomoćni kreveti.

**3. Turistička članarina**

U eVisitor je dodan novi izbornik „FINA turistička članarine“ u području financija. U tom izborniku se nalazi tablica s uplatama turističke članarina. Uplate članarina su vidljive turističkim zajednicama za njima nadležno područje.

**4. Upisivanje pomoćnih kreveta**

Sukladno novom Zakonu o turističkoj pristojbi od 1.1.2020 obračun godišnjeg paušalnog iznosa TP za objekte u domaćinstvu vrši se temeljem zbroja glavnih i pomoćnih kreveta.

Pomoćni kreveti se upisuju u eVisitor samo ako su navedeni u izreci rješenja.

Kako su se pomoćni kreveti do sada uglavnom navodili u obrazloženju rješenja, oni se ne mogu uzeti u obzir za obračun godišnjeg paušalnog iznosa TP.

**4. 1. Najčešća pitanja i odgovori:**

Što ulazi u kapacitet objekta?

U kapacitet objekta ubrajaju se samo glavni kreveti, a pomoćni kreveti se ne ubrajaju već samo ulaze u obračun paušala za objekte u domaćinstvu.

Odnosi li se ulazak pomoćnih kreveta u obračun paušala i na već ranije izdana rješenja ili

samo na rješenja izdana nakon stupanja na snagu novog zakona.

U obračun paušala se ubrajaju i pomoćni kreveti iz ranije izdanih rješenja **samo ako su u njima pomoćni kreveti navedeni u izreci rješenja.**

**Što trebaju poduzeti iznajmljivači koji žele zadržati pomoćne krevete navedene u**

**obrazloženju rješenja?**

Iznajmljivači kojima su bili upisani pomoćni kreveti u obrazloženju rješenja, a koji žele da im isti ostanu u eVisitor sustavu moraju zatražiti od nadležnog ureda u ispostavi Upravnog odjela za turizam IŽ (u zgradi Grada Labina), **Izdvojeno mjesto rada Upravnog odjela za turizam u Labinu** da im izdaju novo rješenje s pomoćnim krevetima u izreci rješenja.

<https://www.istra-istria.hr/index.php?id=1972>   
Adresa: Titov trg 11, Labin  
Tel: 052/866-800, 866-651  
Faks: 052/866-657

**5. Administrativne promjene**

Sukladno novom zakonu u eVisitoru su napravljene sljedeće administrativne izmjene koje vrijede od 1.1.2020.

**5. 1. Promjena sezona**

Primjenjuju se najviše dvije sezone:

Glavna sezona traje u periodu od 01.04. do 30.9.

**5. 2. Sezona vikendaša**

Za kuće ili stanove za odmor sezona tijekom koje se plaća TP traje od 15.6. do 15.9.

Vlasnici kuća ili stanova za odmor i članovi njihove obitelji koji se odluče plaćati TP paušalno i dalje moraju napraviti prijavu u eVisitor do 15.7. tekuće godine.

**5. 3. Kategorija sezonski radnici**

Naziv kategorije „G - Sezonski radnici“ zamijenjena je nazivom „ G - Sezonski radnici - osobe koje zbog potrebe rada ili obavljanja poslova koriste uslugu smještaja u općini ili gradu u kojem nemaju prebivalište, isključivo za vrijeme obavljanja poslova/rada“.

**5. 4. Izvorna stara obiteljska kuća**

Pod-kategorija „Izvorna stara obiteljska kuća (vikendica)“ je ukinuta te se na odgovarajuće objekte primjenjuje kategorija „Kuća za odmor (vikendica)”.

**5. 5. Rok dospijeća od 7 dana**

Obračuni TP za objekte koji plaćaju po noćenju imaju rok dospijeća od 7 dana. Zaduženja i dalje nastaju svakog 1. i 15. dana u mjesecu.

Prilikom generiranja uplatnice u eVisitor sustavu, potrebno je provjeriti je li na odabran datum već nastupilo dospijeće plaćanja.